Šarića džamija (Mostar)
Džamija hadži Ibrahim-age Šarića u Mostaru nalazi se na granici naselja Luka i Tekija. Uz džamiju se nalazi i jedan od većih mostarskih harema poznat kao Šarića harem. Džamija je građena od tesane tenelije, a u interijeru se nalazi mihrab bez dekoracije, kameni mimber, ćurs i mahfil u desnom krilu džamije, koji drže četiri tanka kamena stupa. Natpis iznad ulaznih vrata sugerira da je džamiju izgradio Ibrahim (Šarić) 1623-24. godine. Narodna predaja o izgradnji džamije pripovijeda da je vakif Šarić jedne prilike sjedio s nekim ljudima na mjestu gdje će se nalaziti džamija. S obzirom da mu se zemljište dopalo, on je zatražio od Bahića, vlasnika lokaliteta, da mu zemljište ili proda ili ustupi u zamjenu za jedan vinograd. Bahić je to odbio, međutim, kada je Šarić izjavio da bi to zemljište iskoristio za izgradnju džamije, on je pristao i zamijenio je zemljište za vinograd u Bjelušinama. Evlija Čelebija u svom Putopisu o džamiji Ibrahim-age Šarića zapisao je: "Na jugoistočnoj strani varoši nalazi se Ibrahim-agina džamija. Ona je, također, pokrivena olovom, ima visoku kupolu, a sva je našarana kameleonskim bojama. Vakif je uz džamiju sagradio i mekteb, te za njihovo izdržavanje ostavio je 21.000 akči, 80 čapaluka vinograda, kulu, ahar, hambar, zemlju sa sjenicama u Ljubotićima, 50 čapaluka vinograda u Ograđeniku i bašču u Ali-hodžinoj mahali u Mostaru. U dvorištu džamije nalaze se dva nišana bez natpisa te mezar sa visokim sarkofagom, za kojeg se pretpostavlja da je mezar osnivača ove džamije. U prilog toj pretpostavci ide i natpis iz godine 1641-42. na uzglavnom nišanu, 17 godina nakon izgradnje džamije. Turbe učenjaka i muftije Mustafe Ejubovića (Šejh Juje) podigao je Ali-paša Rizvanbegović 1831. godine i ono se nalazi u donjem dijelu harema ispod magistralnog puta koji prolazi kroz harem. Džamija hadži Ibrahim-age Šarića srušena je tokom rata u Bosni i Hercegovini u periodu od 1992-1995, a 1996. godine je obnovljena. Registrirana kao spomenik kulture i danas služi svojoj svrsi.